የዋልቃይት፣ ጠገዴ፣ ሁመራ እና ጠለምት ሕዝብ ለበርካታ ዓመታት ማንነቴን ተነጥቄአለሁ እያለ ይጮሀል፡፡ መልስ ሣያገኝ የነበረው የዋልቃይት፣ የጠገዴ፣ የሁመራ እና የጠለምት ጉዳይ ሐምሌ 5 ቀን 2008 ዓ/ም ጎንደር ላይ በአስተዳደራዊ ችግር ምክንያት በድንገት እንዲፈነዳ ተደረገ፡፡ የፈነዳው ታምቆ የቆየ ችግርም ጊዜ ሣይወስድበት መላውን የአማራ ሕዝብ አነቃነቀ እና ለ25 ዓመታት በኢትዮጵያ ሕዝቦች ልብ ውስጥ ተሠንቅሮ የቆየውን የዘረኛነት ሰንሰለት የሚሰብር የአንድነት መልዕክት ሐምሌ 24 ቀን 2008 ዓ/ም ጎንደር ላይ በተደረገው ታላቅ ሰላማዊ ሰልፍ ‹‹የኦሮሞ ሕዝቦች ደም ደማችን ነው›› በሚል መሪ መፈክር በርካታ የአንድነት ስብከቶችን የያዙ መልክቶች በአደባባይ ላይ ወጥተው ዓለምን በአንድ ጊዜ ጉድ በማሠኘት ለ8 ወራት ሲቀጣጠል የቆየውን የኦሮሞ ሕዝቦች ተቃውሞ አጉልቶ አወጣው፡፡ በጎንደር ሰልፍ ላይ የወጡ መፎክሮች እና በባነር ላይ የተፃፉ መልዕክቶች የአማራን ምዕራባዊ ከፍል ማለትም ባህርዳር፣ ፍኖተሰላም፣ ደብረማርቆስና ሌሎች ትንንሽ ከተሞችን ካዳረሱ በኋላ ከኢትዮጵያ አልፈው በዓለም ባሉ ኢትዮጵያውያን እየተንፀባረቁ ለዓለም መንግሥታት እየቀረቡ ሰፊ ሽፋን አግኝተዋል በአደባባይ ደጋግመው ተገልፀዋል፡፡ ‹‹ጎንደር ውስጤ ነው›› የሚል አገላለፅም በውጭ ሀገራት ሲደረጉ በነበሩ ሰልፎች ሲታዩ ቆተዋል፡፡ እዚህ ላይ የምንረዳው ጎንደር ላይ የተደረገው ታላቅ ሕዝባዊ ሰላማዊ ሰልፍ የአሸባሪነት ባህሬ እንዳልነበረው እና የመብት ጥያቄ እንደሆነ በግልፅ ያስረዳል፡፡
